Diari Oficial de la Generalitat Valenciana


Sumari del DOGV 3953, del 06-03-2001 (2001/1602)

RESOLUCIÓ de 15 de febrer de 2001, de la subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol General de col·laboració entre la Conselleria de Cultura, Educació i Ciència de la Generalitat Valenciana i la Direcció General de Trànsit del Ministeri de l'Interior en matèria d'educació vial i prevenció d'accidents.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3953

Data del DOGV
:   06-03-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/1602


Data del document
:   15-02-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * seguretat en carretera
    * educació cívica
    * administració central

RESOLUCIÓ de 15 de febrer de 2001, de la subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol General de col·laboració entre la Conselleria de Cultura, Educació i Ciència de la Generalitat Valenciana i la Direcció General de Trànsit del Ministeri de l'Interior en matèria d'educació vial i prevenció d'accidents. [2001/1602]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i la Direcció General de Trànsit del Ministeri de l'Interior, el 4 d'abril de 2000, un Protocol General de col·laboració en matèria d'educació vial i prevenció d'accidents, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0039/2001, i que figura com a annex d'aquesta resolució.
  
València, 15 de febrer de 2001.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Protocol general de col.laboració entre la Conselleria de Cultura, Educació i Ciència de la Generalitat Valenciana i la Direcció General de Trànsit del Ministeri de l'Interior en matèria d'educació vial i prevenció d'accidents.
  
València, a 4 d'abril de 2000
  
Reunits
  
D'una banda, Manuel Tarancón i Fandos, conseller de Cultura i Educació, en nom i representació de la Generalitat Valenciana, facultat per a este acte per Acord del Govern Valencià de 28 de març de 2000.
  
I de l'altra, Carlos Muñoz-Repiso Izaguirre, director general de Trànsit, en nom i representació de la Direcció General de Trànsit del Ministeri de l'Interior, facultat pel Reial Decret 1885/1996, de 2 d'agost de 1996, com a director de l'Organisme Autònom Jefatura Central de Trànsit.
  
Intervenen tots en funcions dels seus respectius càrrecs i en l'exercici de les facultats que a cadascun li estan conferides, amb plena capacitat per a formalitzar el present Protocol General.
  
Exposen
  
L'auge dels mitjans de transport en les societats amb un determinat nivell de desenrotllament econòmic comporta l'augment de l'activitat comercial i econòmica en general, una major mobilitat social, la possibilitat de conèixer manifestacions culturals i lingüístiques d'altres pobles, l'augment de l'autonomia i de la llibertat dels individus i, en general, la millora del nivell de vida i comunicació dels ciutadans.
  
Juntament amb estes manifestacions positives, resultats del procés tecnològic, apareixen una sèrie de conseqüències no desitjades que tenen el seu origen en factors com el desfase entre el creixement massiu dels mitjans de transport i les infraestructures econòmiques del sector, l'elecció i l'ús poc racional que es fa d'estos mitjans i, amb freqüència, la inadequada informació i formació dels usuaris.
  
Resultat de tot això és l'elevat cost econòmic i social que suposa el malgast de factors primaris (energètics, hores de treball, pèrdues, etc.), el greu deteriorament ambiental de les nostres ciutats i, sobretot, l'important problema de salut que suposa la pèrdua irreparable de vides humanes que, com indiquen les estadístiques al respecte, afecta amb una freqüència cada vegada major a sectors joves de la població.
  
La nova ordenació del sistema educatiu considera l'educació vial com un tema transversal, perquè no correspon de manera exclusiva a una única àrea del currículum, però està present de forma global en els objectius i continguts de totes elles.
  
Donat el seu caràcter transversal, l'educació vial és responsabilitat del professorat i, per extensió, de tota la comunitat educativa. El centre docent com institució, en virtut de la seua autonomia pedagògica i organitzativa, s'ha d'ocupar de l'educació vial de tot el seu alumnat. Per això, l'Ordre de 20 de desembre de 1994 (DOGV núm. 2.462. de 03.03.95), del conseller d'Educació i Ciència, que dicta instruccions per al desplegament de l'educació en valors, regula que els centres docents programaran els temes transversals, que s'inclouran en el projecte educatiu, en els projectes curriculars i en les programacions didàctiques, i organitzaran totes les activitats educatives habituals conforme als valors que configuren els temes transversals.
  
Conscients d'això, pareix oportú reconèixer el paper preventiu que té l'educació en tots els seus nivells, així com unir esforços i coordinar les actuacions de les dos administracions quan a educació vial i prevenció d'accidents.
  
Per tot això, el Govern Valencià i la Direcció General de Trànsit, en ús de les atribucions que tenen conferides, el primer per l'article 17 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, i la segona per l'article 5 del Reial Decret Legislatiu 339/1990, de 2 de març, pel qual s'aprova el text articulat de la Llei sobre Trànsit, Circulació de Vehicles a Motor i Seguretat Vial (BOE núm. 63, de 14 de març), i annex de la Resolució de 31 de juliol de 1995 pel qual es publica l'Acord del Consell de Ministres de 21 de juliol de 1995, i de conformitat amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia aprovació de la Comissió Delegada del Govern per a la Política Autonòmica.
  
ACORDEN
  
Primer
  
Establir un Protocol General que permeta la col·laboració constant i fluïda en la promoció dels valors relacionats amb l'educació vial, com un dels temes transversals presents en el nou sistema educatiu establit per la Llei Orgànica d'Ordenació General del Sistema Educatiu (LOGSE), i que contribuisca d'esta manera a la reducció significativa del greu problema que suposen els accidents de circulació.
  
Segon
  
L'objecte d'este Protocol General consistix en facilitar que es duguen a terme accions que afavorisquen la seguretat vial i la prevenció d'accidents.
  
Tercer
  
La Conselleria de Cultura, Educació i Ciència, dins de les seues competències, promourà la introducció de l'educació vial, com a tema transversal, i la prevenció d'accidents en els projectes curriculars de les diferents etapes educatives que elaboren els centres docents, així com en les programacions didàctiques. Per a això, haurà de tindre en conte les opinions i suggeriments oportunes que, al respecte, considere la Direcció General de Trànsit.
  
Quart
  
La Conselleria de Cultura, Educació i Ciència organitzarà activitats de formació en educació vial i prevenció d'accidents per al professorat.
  
Quint
  
Les dos administracions es comprometen a intercanviar, confeccionar i editar, segons les seues possibilitats econòmiques, conjuntament, publicacions i materials didàctics d'educació vial i prevenció d'accidents per a, d'esta manera, contribuir al seu desenrotllament en els centres docents.
  
Sext
  
La Direcció General de Trànsit col·laborarà amb la Conselleria de Cultura, Educació i Ciència en l'assessorament als projectes d'investigació i innovació educativa sobre educació vial i prevenció d'accidents que es duguen a terme en la Comunitat Valenciana.
  
La Conselleria de Cultura, Educació i Ciència fomentarà estos projectes.
  
Sèptim
  
La Direcció General de Trànsit facilitarà l'accés al professorat i alumnat a infraestructures d'interés per a la realització de pràctiques educatives i augmentarà així les possibilitats materials en la realització d'activitats educatives dels centres docents.
  
Octau
  
Es crea una Comissió de Seguiment i Control del Protocol General, constituïda pel director general d'Ordenació i Innovació Educativa i Política Lingüística o persona en qui delegue; el director general de Salut Pública o persona en qui delegue i el director general de Trànsit o persona en qui delegue. Les funcions d'esta Comissió són les d'impulsar el desplegament del Protocol General i aprovar els annexos programàtics anuals.
  
Nové
  
Per a poder realitzar un seguiment i valoració del desplegament del present Protocol General es crearà una Comissió Tècnica, constituïda per tres persones designades entre funcionaris de la Conselleria de Cultura, Educació i Ciència de la Generalitat Valenciana i tres per part de la Direcció General de Trànsit. La coordinació d'esta Comissió l'ostentarà un representant de cadascun dels organismes intervinents alternativament, per períodes anuals. La Comissió haurà de reunir-se, prèvia convocatòria, almenys, una vegada a l'any i sempre que ho sol·licite una de les parts. Els acords s'adoptaran per unanimitat. Les funcions seran:
  
a) Realitzar la proposta anual d'activitats derivades del protocol.
  
b) Coordinar les activitats a través de reunions periòdiques.
  
c) Informar a la Comissió de Seguiment i Control de les accions conjuntes.
  
Deu
  
Les activitats i pressupostos necessaris per a la consecució dels objectius d'este Protocol General s'arreplegaran en un annex programàtic, que serà objecte de redacció i autorització anual pel Govern Valencià.
  
Onze
  
El present Protocol General marc tindrà una vigència de dos anys a partir de la seua firma, prorrogant-se, llevat de quan hi haja denúncia expressa d'una o de les dos parts, dos mesos abans de la seua finalització.
  
Dotze
  
Les qüestions que pogueren sorgir en la seua interpretació o desenrotllament seran resoltes pels firmats o per persones en qui deleguen o, en el seu defecte i donat el caràcter administratiu d'este Protocol General, en el marc de la jurisdicció contenciosa administrativa.
  
I de conformitat amb el que antecedix, es firma per triplicat el present Protocol General, en el lloc i data que figura a l'encapçalament.
  
El conseller de Cultura i Educació: Manuel Tarancón Fandos.
  
El director general de Trànsit: Carlos Muñoz-Repiso Izaguirre.